Turcan: Am declanşat calendarul de anticipate. Intenţionăm să ne angajăm răspunderea şi pe alte proiecte care vor crea nemulţumire în PSD, precum desființarea Secției speciale și desființarea pensiilor speciale ale parlamentarilor

Calendarul alegerilor anticipate a fost declanşat, iar după ce proiectul de lege privind alegerea primarilor în două tururi va trece prin respingerea moţiunii de cenzură, liberalii intenţionează să îşi angajeze răspunderea şi pe alte proiecte, astfel încât PSD să depună o altă moţiune care să conducă la anticipate, a declarat joi vicepremierul Raluca Turcan, la RFI România.

„Noi am declanşat calendarul de alegeri anticipate şi după ce va trece această lege prin respingerea moţiunii de cenzură intenţionăm să ne angajăm răspunderea şi pe alte proiecte de lege care cu siguranţă vor crea atâta frustrare şi nemulţumire în PSD, încât vor depune o moţiune de cenzură care să conducă la alegerile anticipate, aşa cum ne dorim”, a declarat joi vicepremierul Raluca Turcan.

Raluca Turcan spune că Guvernul Orban intenționează să-și asume răspunderea pentru desființarea Secției de Investigare a Infracțiunilor din Justiție.

”În momentul în care am declanșat calendarul alegerilor anticipate, am ales câteva teme, care pe de o parte rezolvă o mare parte din programul de guvernare pe care noi îl avem și care este blocat în Parlament de către actuala guvernare. Vă dau exemplul desființării Secției de investigare a magistraților. E un proiect pe care îl avem în Parlament, cel mai probabil va fi în continuare pitit acolo, protejat de către cei care au încercat să slăbească justiția până acum și pe care intenționăm să ne angajăm răspunderea. Vom vedea dacă depun moțiune de cenzură”.

Vicepremierul precizează că Executivul și-ar putea asuma răspunderea și pentru desființarea pensiilor speciale ale parlamentarilor.

”Mai există subiectul pensiilor speciale. Varianta care iese din Parlament nu este o variantă satisfăcătoare pentru românii care vor echitate maximă în sistemul de pensii și pensii calculate pe bază de contributivitate. De aceea, o altă angajare de răspundere va fi aceea, cel mai probabil, pe desființarea pensiilor speciale ale parlamentarilor, un subiect care atinge foarte mult un număr mare de parlamentari și care este posibil să conducă la o moțiune de cenzură”.

Foto: Inquam Photos / Octav Ganea